[{"text_idx": "#000000", "text": "Cyllideb: \u00a3300m ychwanegol ar iechyd"}, {"text_idx": "#000002", "text": "Mewn datganiad i Aelodau Cynulliad dywedodd Jane Hutt y byddai cyllideb y llywodraeth yn crebachu o 3.6% yn nhermau real erbyn 2019-20."}, {"text_idx": "#000003", "text": "Fe wnaeth Aelodau Llafur floeddio wrth i Ms Hutt gyhoeddi y byddai bron i \u00a3300m ychwanegol ar iechyd y flwyddyn nesaf."}, {"text_idx": "#000004", "text": "Bydd tua \u00a3260m o hynny yn cael ei wario ar gostau dydd i ddydd y GIG."}, {"text_idx": "#000005", "text": "Bydd \u00a333m arall yn mynd ar isadeiledd a chynnal a chadw safleoedd ac offer y GIG."}, {"text_idx": "#000006", "text": "Disgrifiad o\u2019r llun, Tua \u00a315.53 biliwn yw cyfanswm cyllideb Llywodraeth Cymru ar gyfer 2015/16"}, {"text_idx": "#000007", "text": "Dyma fanylion newidiadau fesul adran:"}, {"text_idx": "#000009", "text": "Un maes fydd yn derbyn llai o arian yn sgil y cyhoeddiad yw addysg bellach."}, {"text_idx": "#000011", "text": "Mae CCAUC eisoes wedi rhybuddio nad oes digon o arian ar gael i brifysgolion Cymru oherwydd y ffordd y mae ffioedd dysgu yn cael eu hariannu."}, {"text_idx": "#000012", "text": "Yn gyffredinol, fe wnaeth y llywodraeth gyhoeddi cynnydd o 1.1% ym maes addysg a sgiliau."}, {"text_idx": "#000013", "text": "Wrth gyhoeddi'r gyllideb ddrafft, dywedodd Ms Hutt mai'r \"nod yw buddsoddi at y dyfodol\"."}, {"text_idx": "#000014", "text": "Dywedodd fod hwn yn setliad \"heriol\" mewn cyfnod \"pan rydyn ni wedi gweld un toriad ar o\u0302l y llall\" ond ychwanegodd eu bod wedi ceisio \"gwneud popeth y gallwn ni i ddiogelu'r gwasanaethau hynny sydd bwysicaf i bobl Cymru\"."}, {"text_idx": "#000015", "text": "\"Rydyn ni wedi llwyddo i ddiogelu amrywiaeth ehangach o wasanaethau nag yn Lloegr - ysbytai a gofal sylfaenol, gwasanaethau cymdeithasol, a chyllid ychwanegol ar gyfer ysgolion, prentisiaethau ac addysg bellach."}, {"text_idx": "#000016", "text": "\"Ond rydyn ni'n sylweddoli hefyd yr effaith y bydd hyn yn ei chael ar feysydd eraill."}, {"text_idx": "#000017", "text": "\"Mae ein hagwedd ehangach at gyflenwi gwasanaethau cyhoeddus yng Nghymru - canolbwyntio ar atal problemau a chynllunio ar gyfer y tymor hwy - wedi bod yn ganolog wrth inni gynllunio'r gyllideb ddrafft hon.\""}, {"text_idx": "#000018", "text": "Er iddi groesawu'r gwariant ychwanegol ar iechyd, dywedodd arweinydd Plaid Cymru Leanne Wood nad oedd yn mynd yn ddigon pell."}, {"text_idx": "#000019", "text": "Dywedodd: \"Mae unrhyw gynnydd mewn buddsoddiad iechyd i'w groesawu, ond chaiff pobl mo'u twyllo gan gyllideb driciau Llafur."}, {"text_idx": "#000020", "text": "\"I ateb y pwysau sy'n wynebu staff ein GIG a phawb sy'n elwa o'r gwasanaeth, mae angen gwario estynedig dros y pum mlynedd nesaf.\""}, {"text_idx": "#000021", "text": "Dywedodd llefarydd cyllid y Ceidwadwyr Nick Ramsay na fyddai hwb y blaid Lafur i wariant iechyd yn dadwneud y toriadau yn y gorffenol i arianu'r Gwasanaeth Iechyd."}, {"text_idx": "#000023", "text": "\"Wrth fethu ag amddiffyn y gyllideb, mae'n gwasanaeth iechyd wedi ei amddifadu o \u00a31bn ers 2010/11.\""}, {"text_idx": "#000024", "text": "Dywedodd Peter Black ar ran y Democratiaid Rhyddfrydol y byddai \u00a31,150 yn ychwanegol yn mynd i bob ysgol am bob disgybl oedd yn gymwys i dderbyn cinio am ddim, fel rhan o fargen dwy flynedd yr oedd ei blaid wedi ei daro gyda gweinidogion y blaid Lafur yn 2014."}, {"text_idx": "#000025", "text": "Ond fe ofynnodd am sicrwydd na fyddai'r arian ychwanegol i'r Gwasanaeth Iechyd yn cael ei wario ar ddyledion y gwasanaeth yn lle cael ei fuddsoddi ar wasanaethau."}, {"text_idx": "#000026", "text": "Prif StraeonYr actor Dafydd Hywel wedi marw yn 77 oedPublished40 munud yn o\u0302lPorthladdoedd rhydd: Gobaith am 20,000 o swyddiPublished3 awr yn o\u0302lCyn-blismon yn siarad am golli'i swydd o achos alcoholPublished10 awr yn o\u0302l"}, {"text_idx": "#000029", "text": "Cyn-blismon yn siarad am golli'i swydd o achos alcohol"}, {"text_idx": "#000032", "text": "Sut mae denu adar i'r ardd?"}, {"text_idx": "#000033", "text": "Ble nesa' i di\u0302m rygbi Cymru?"}, {"text_idx": "#000035", "text": "5 cornel o Gymru ar ochr arall y ffin"}, {"text_idx": "#000036", "text": "Carchar yn 'agoriad llygad i anghyfiawnder'"}, {"text_idx": "#000039", "text": "Cwis: Cysylltiadau Cymru a Ffrainc"}]